text: 
  Opbakningen om Gheorge Funar er overraskende og vidner om de stærke 
  spændinger, som stadig eksisterer mellem landets store, ungarske 
  mindretal og resten af befolkningen. Den 42-årige borgmester fra 
  provinsbyen Cluj er en af grundlæggerne af den ultra-nationalistiske 
  bevægelse Vatra Romanesca.
  
  Han hævder, at Ungarns regering pønser på at undergrave Rumænien for 
  at få Transsylvanien, der tidligere har været ungarsk, tilbage. " Hvis
   ikke vi skrider ind, får vi jugoslaviske tilstande, " siger Funar. 
  Derfor skal ungarerne i Rumænien diskrimineres, så de ikke får magt, 
  som de har agt, mener han.
  
  Funar afvises af de fleste andre politiske bevægelser. Men i anden 
  runde af præsidentvalget får han en vigtig rolle, fordi han vil bede 
  sine vælgere om at støtte Iliescu.
  
  Infas-prognosen viser også, at Iliescus tilhængere i gruppen DNSF 
  bliver den største gruppe i parlamentet. DNSF kan regne med 27,5 pct.
   af stemmerne. Constantinescus folk, samlet i Demokratisk Forbund, får 
  kun 23 pct., mens tidligere ministerpræsident Petre Romans 
  socialdemokrati NSF tilskrives elleve pct..
  
  
  
  